นวกิจคืนเบี้ยเคลมรถตุกติก
นวกิจประกันภัย ลั่นคืนเบี้ยรถลูกค้าทันที หากพบเหตุส่อผิดปกติ เคลมหนัก เคลมถี่ ไม่รอให้ครบปี
28 มิ.ย. 2559

นวกิจประกันภัย ลั่นคืนเบี้ยรถลูกค้าทันที หากพบเหตุส่อผิดปกติ เคลมหนัก เคลมถี่ ไม่รอให้ครบปี
นายศรัณฐ์ หวั่งหลี ผู้อำนวยการฝ่ายพัฒนาธุรกิจ บริษัท นวกิจประกันภัย เปิดเผยว่า บริษัทได้ปรับนโยบายการรับประกันภัยรถยนต์ใหม่ โดยเฉพาะลูกค้าที่มีสถิติการเคลมค่าสินไหมทดแทนที่ผิดปกติ ไม่ว่าจะเป็นความถี่ในการเกิดเหตุ และมีค่าเคลมสินไหมจำนวนสูง หากถึงเกณฑ์ที่บริษัทกำหนดไว้ก็จะแจ้งกลับไปยังลูกค้า เพื่อขอยกเลิกกรมธรรม์ พร้อมคืนเบี้ยประกันในระยะเวลาที่เหลือทันที  
“ตอนนี้เราได้ตั้งกฎภายในของการเคลมค่าสินไหมขึ้นมา โดยหากพบว่า ลูกค้ารายใดมีเหตุเคลมที่ผิดปกติ หรือส่อเจตนาที่ไม่บริสุทธิ์ เราก็ต้องเชิญเขาออกไปเลย ซึ่งต้องยอมรับว่า มีลูกค้าบางคน เห็นโอกาส เห็นช่องว่าง ตั้งใจมาทำประกันภัยกับเรา เพื่อจะเข้ามาเคลมสินไหมโดยเฉพาะ เช่น ทำประกันไว้แค่ 6 เดือน แต่เคลมไปแล้ว 11 ครั้ง ถ้าเป็นกรณีอย่างนี้ เราก็ต้องยกเลิกและคืนเบี้ยที่เหลือให้กับเขาไป เพื่อไม่ให้เกิดความเสียหายกับบริษัทมากไปกว่านี้ จากเมื่อก่อนที่บริษัทจะต้องทนรอให้ครบปีกรมธรรม์ก่อน จึงจะไม่ต่ออายุให้กับลูกค้ากรณีดังกล่าว” นายศรัณฐ์ กล่าว
นอกจากนี้ บริษัทยังได้กำหนดค่านายหน้าหรือค่าคอมมิชชั่นมาตรฐานสำหรับกรมธรรม์เพื่อรายย่อยให้เท่ากันหมดทุกช่องทางขาย เพื่อไม่ให้แต่ละช่องทางเกิดความได้เปรียบเสียเปรียบกัน ทำให้บริษัทสามารถลดต้นทุนในการดำเนินงาน และทำตลาดหรือกระตุ้นยอดขายของประกันแต่ละแบบ แต่ละประเภทได้อย่างเต็มที่ 
ทั้งนี้ คาดว่าการดำเนินการทั้งหมดนี้ จะทำให้ในปีนี้บริษัทสามารถลดต้นทุนรวมทั้งหมดในการรับประกันภัยรถยนต์เหลือประมาณ 95% จากเดิมที่สูงเกินกว่า 100% และทำให้เบี้ยที่ได้รับเข้ามามีเสถียรภาพ ได้ลูกค้ามีคุณภาพมากขึ้น ไม่ได้มาจากการกระตุ้นยอดขายเพื่อเอาปริมาณเพียงอย่างเดียว 
นายศรัณฐ์ กล่าวว่า บริษัทยังมีแผนจะเพิ่มสัดส่วนเบี้ยที่ไม่ใช่รถยนต์ หรือนันมอเตอร์ในปีนี้ให้มากขึ้นเป็น 40% ของเบี้ยทั้งหมด จากปัจจุบันอยู่ที่ 30% ทั้งในส่วนของเบี้ยประกันอุบัติเหตุส่วนบุคคลหรือพีเอ และประกันอัคคีภัยที่มาจากพันธมิตรสถาบันการเงินต่างๆ และลดสัดส่วนเบี้ยรถยนต์เหลือ 60% จากปัจจุบันอยู่ที่ 70%
อย่างไรก็ตาม บริษัทอยู่ระหว่างปรับลดเป้าหมายการเติบโตในปีนี้ใหม่จาก 3,500 ล้านบาท ให้เหลือใกล้เคียงกับปี 2558 ที่ทำได้ 3,300 ล้านบาท เพื่อให้สอดคล้องกับภาวะเศรษฐกิจและเบี้ยรถยนต์ที่มีการแข่งขันกันสูง โดยยังคงเป้าหมายที่จะไม่ปรับลดเรื่องผลกำไร